NARIADENIE KOMISIE (ES) č. 1607/2005
z 30. septembra 2005,
ktorým sa mení a dopĺňa nariadenie (ES) č. 296/96 o údajoch, ktoré musia členské štáty zasielať, a o mesačnom zaúčtovávaní výdavkov financovaných Záručnou sekciou Európskeho poľnohospodárskeho usmerňovacieho a záručného fondu (EPUZF)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (1), a najmä na jeho článok 7 ods. 5,
keďže:
(1)
V článku 1 nariadenia Komisie (ES) č. 296/96 (2) sa ustanovuje, že Komisia dá k dispozícii členským štátom v rámci rozpočtových prostriedkov fondy potrebné na uhradenie výdavkov, ktoré bude financovať Záručná sekcia EPUZF.
(2)
V článku 7 ods. 1 nariadenia (ES) č. 296/96 sa ustanovuje, že výdavky uplatňované v súvislosti s daným mesiacom sa musia vo všeobecnosti zhodovať s platbami a príjmami uskutočnenými počas tohto mesiaca. Existujú určité ustanovené výnimky z tejto zásady.
(3)
S cieľom zabezpečiť rešpektovanie rozpočtu a dodržiavanie ustanovenia článku 1 nariadenia (ES) č. 296/96 by mala byť do potrebnej miery členským štátom poskytnutá možnosť prispôsobiť vyhlásenia o výdavkoch, ktoré sú odlišné ako na opatrenia uvedené v nariadení Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (3), a uplatniť výdavky v súvislosti s nasledujúcim mesiacom.
(4)
Nariadenie (ES) č. 296/96 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru pre Európsky poľnohospodársky usmerňovací a záručný fond,
PRIJALA TOTO NARIADENIE:
Článok 1
Do prvého pododseku článku 7 ods. 1 nariadenia (ES) č. 296/96 sa dopĺňa toto písmeno:
„d)
výdavky, ktoré znášajú členské štáty od 1. do 15. októbra 2005, okrem výdavkov na opatrenia uvedených v nariadení Rady (ES) č. 1257/1999 (4), sa môžu v prípade potreby dosiahnutia súladu s ustanoveniami článku 1 uplatniť vzhľadom na mesiac nasledujúci po mesiaci splátky príjemcovi.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. septembra 2005